ద్వివేదుల విశాలాక్షి

ద్వివేదుల విశాలాక్షి (ఆగష్టు 15, 1929 - నవంబరు 7, 2014) కథా, నవలా రచయిత్రి.

జననం- విద్య 
1929, ఆగస్టు 15న విజయనగరంలో జన్మించిన ద్వివేదుల విశాలాక్షి విద్యాభ్యాసం అక్కడే కొనసాగింది.

తెలుగుతోపాటు ఇంగ్లిష్‌, హిందీ భాషల్లో పరిజ్ఞానం కలిగిన విశాలాక్షి అనేక కథలు, కవితలు, వ్యాసాలు, రేడియో నాటికలు రచించింది. అమెరికా, కెనడా, ఇంగ్లాండ్‌, మలేషియా, సింగపూర్‌ దేశాల్లో పర్యటించి తన సాహిత్య వాణి వినిపించింది. 1960వ దశకంలో ఆమె రచించిన "వారధి" నవల రెండు కుటుంబాల కథగా వెండితెరకెక్కింది. 1974లో విడుదలైన వస్తాడే మా బావ చిత్రానికి మాటలు రాసి సినీరంగంతోనూ అనుంబంధాన్ని కొనసాగించింది. నేషనల్ బుక్ ట్రస్ట్, ఇండియా వారు ఆమె ‘వారధి' నవలను 1973లో పలు భారతీయ భాషలలోకి అనువదించి ప్రచురించారు.తన పుస్తకాల హక్కులను విశాఖపట్నంలోని ద్వారకానగర్‌ పౌరగ్రంథాలయానికి ఆమె వ్రాసి యిచ్చింది. ఆంధ్ర, వేంకటేశ్వర విశ్వవిద్యాలయాల్లో పలువురు విద్యార్థులు ఆమె రచనలపై పరిశోధనలు జరిపి ఎంఫిల్‌, పీహెచ్‌డీలు పొందారు.

మరణం 
విశాలాక్షి నవంబరు 7, 2014 శుక్రవారం మధ్యాహ్నం విశాఖపట్టణంలో తన 85వ యేట మరణించింది.

రచనారంగం
విశాలాక్షి 13 నవలలు, 3 కథా సంపుటాలను అందించారు. వాటిలో కొన్ని - 

 వైకుంఠపాళి (నవల) -1965
 వారధి (నవల) 
 మారిన విలువలు (నవల) -1966
 గ్రహణం విడిచింది (నవల) -1967
 గోమతి (నవల)
 ఎక్కవలసిన రైలు (నవల)
 హరివిల్లు (నవల)
 జారుడుమెట్లు (నవల)
 ఎంత దూరమీ పయనం (నవల) -1995
 కలకానిది (నవల)
 కొవ్వొత్తి (నవల)
 పరిహారం (నవల)
 రేపటి వెలుగు (నవల)
 భావబంధం (కథాసంపుటి) 
 విశాలాక్షి కథలు (కథాసంపుటి)
 మలేషియా నాడు-నేడు (వ్యాససంపుటి)

కథలు, నవలలకే పరిమితం కాకుండా రేడియోల్లో నాటికలను అందించిన ఆమె ఆకాశవాణి శ్రోతలకు చిరపరిచయమే.

పురస్కారాలు
 ఆంధ్రప్రభ దీపావళి నవలల పోటీలో వైకుంఠపాళి నవలకు మొదటి బహుమతి -1965
 గృహలక్ష్మీస్వర్ణకంకణం - 1966
 అడవిబాపిరాజు అవార్డు - 1997 
 తెలుగు విశ్వవిద్యాలయం నుంచి డి.లిట్ పట్టా -1998
 రాజాలక్ష్మి ఫౌండేషన్ అవార్డు -1999 
 ఆంధ్రప్రదేశ్ సాహిత్య అకాడమీ జ్యేష్ట సాహితీ అవార్డు
 ఢిల్లీ తెలుగు అకాడమీ సాహిత్య పురస్కారం

మూలాలు
 ద్వివేదుల విశాలాక్షి మరణవార్త
 విశాలాక్షి మరణవార్త
 ద్వివేదుల విశాలాక్షి మరణవార్త
 విశాలాక్షి మరణవార్త
 విశాలాక్షి మరణవార్త
 విశాలాక్షి కథనకౌశలం
 ద్వివేదుల విశాలాక్షి పుస్తకాల జాబితా

తెలుగు కథా రచయితలు
నవలా రచయితలు
తెలుగు రచయిత్రులు
గృహలక్ష్మి స్వర్ణకంకణము గ్రహీతలు
2014 మరణాలు
1929 జననాలు
విజయనగరం జిల్లా రచయిత్రులు